Beseerde fietsryer stabiel ná ongeluk in Strand | Netwerk24
Beseerde fietsryer stabiel ná ongeluk in Strand
Deur Ané van Zyl 13 Oktober 2020 06:26
'n Fietsryer wat Sondagmiddag baie ernstig beseer is in 'n ongeluk in die Strand en per helikopter na die Tygerberg-hospitaal geneem moes word se toestand is stabiel.
Die 27-jarige fietsryer het teen die kant van 'n voertuig vasgery wat in Faganstraat, oorkant die Laerskool Hendrik Louw, afgery het. Die ongeluk het op die hoek van Faganstraat en Kerkstraat gebeur.
Die fietsryer het van sy ribbes gebreek, 'n kopbesering opgedoen, asook skaaf- en snymerke, sê Ivan Greyling, bestuurder van Gordonsbaai se ambulansdienste.
Die man het in die middel van die pad gelê toe die nooddienste by hom aankom. Die nooddiens ER24 het ook kom help en volgens Russel Meiring, ER24-woordvoerder, het hy lewensondersteunende behandeling gekry.
Verskeie nooddienste het kom help nadat 'n fietsryer ernstige beserings opgedoen het.
Toegang kon verkry word tot die laerskool se sportgronde en 'n helikopter van Air Mercy Services kon op die veld land om die man op te laai.
Die pasiënt was bewusteloos en moes suurstof kry. 'n Vriend van die man was op die toneel om die nooddienste te help met inligting oor wie hy is en hoe oud hy is.
Die man is steeds aan 'n ventilator gekoppel. Volgens Laticia Pienaar, woordvoerder vir die hospitaal, is sy toestand nou stabiel.
Die Strand-polisie is bewus van die ongeluk, maar sê die verkeersdepartement was op die toneel. Die Kaapstad-metro se verkeersdiens het die verkeer gehelp reguleer, sê Maxine Bezuidenhoudt, woordvoerder.